REPUBLIKA SRBIJA

NARODNA SKUPŠTINA

KONSTITUTIVNA SEDNICA

16. april 2014. godine

(Sednica je počela u 16.05 časova. Predsedava Milan Korać, najstariji narodni poslanik.)

\*

\* \*

PREDSEDAVAJUĆI: Poštovane dame i gospodo, poštovani narodni poslanici, ja sam Milan Korać, najstariji narodni poslanik među vama.

Dozvolite da otvorim Prvu (konstitutivnu) sednicu Narodne skupštine u ovom sazivu i da vas, pre početka rada, pozdravim i čestitam na izboru i na poverenju koje su vam ukazali građani Srbije, i da vam poželim uspeh u budućem radu.

Molim da najpre saslušamo državnu himnu Republike Srbije.

(Intoniranje himne "Bože pravde".)

Obaveštavam vas da današnjoj prvoj (konstitutivnoj) sednici Narodne skupštine, pored narodnih poslanika, prisustvuju zamenik predsednika Republičke izborne komisije gospođa Tamara Stojčević, zamenik sekretara Republičke izborne komisije gospodin Veljko Odalović, kao i ostali članovi Republičke izborne komisije, koje pozdravljam.

Podsećam vas da, prema članu 3. Poslovnika Narodne skupštine, prvoj (konstitutivnoj) sednici Narodne skupštine, do izbora predsednika Narodne skupštine, predsedava najstariji narodni poslanik, kome u radu pomaže po jedan najmlađi narodni poslanik sa četiri izborne liste koje su dobile najveći broj poslaničkih mesta i generalni sekretar Narodne skupštine, odnosno njegov zamenik.

Pošto sam najstariji narodni poslanik, imam tu čast i obavezu da predsedavam ovoj sednici do izbora predsednika Narodne skupštine, u čemu će mi pomagati najmlađi narodni poslanici i to: Katarina Šušnjar, najmlađi narodni poslanik sa Izborne liste ALEKSANDAR VUČIĆ – „BUDUĆNOST U KOJU VERUJEMO“ (Srpska napredna stranka, Socijaldemokratska partija Srbije, Nova Srbija, Srpski pokret obnove, Pokret socijalista); Nevena Stojanović, najmlađi narodni poslanik sa Izborne liste IVICA DAČIĆ – Socijalistička partija Srbije, Partija ujedinjenih penzionera Srbije i Jedinstvena Srbija; Jovana Jovanović, najmlađi narodni poslanik sa Izborne liste „SA DEMOKRATSKOM STRANKOM ZA DEMOKRATSKU SRBIJU“; Aleksandar Senić, najmlađi narodni poslanik sa Izborne liste BORIS TADIĆ – Nova demokratska stranka – Zeleni, LSV – Nenad Čanak, Zajedno za Srbiju, VMDK, Zajedno za Vojvodinu, Demokratska levica Roma, kao i Radoslav Vujović, zamenik generalnog sekretara Narodne skupštine.

Molim najmlađe narodne poslanike i zamenika generalnog sekretara da zauzmu mesta pored predsedavajućeg.

Obaveštavam vas da, prema podacima kojima raspolaže služba Narodne skupštine, današnjoj sednici prisustvuje 243 narodna poslanika pa, saglasno članu 105. stav 1. Ustava Republike Srbije i članu 88. stav 5. Poslovnika Narodne skupštine, postoje uslovi za rad i odlučivanje.

Podsećam vas da Narodna skupština na prvoj (konstitutivnoj) sednici radi po dnevnom redu koji je određen članom 101. Ustava Republike Srbije, članom 16. Zakona o Narodnoj skupštini i članom 4. Poslovnika Narodne skupštine.

Saglasno navedenim odredbama, dnevni red je sledeći:

D n e v n i r e d:

1. Potvrđivanje mandata narodnih poslanika,

2. Izbor predsednika Narodne skupštine,

3. Izbor potpredsednika Narodne skupštine,

4. Imenovanje generalnog sekretara Narodne skupštine,

5. Izbor članova radnih tela Narodne skupštine,

6. Izbor članova stalnih parlamentarnih delegacija u međunarodnim institucijama.

Prelazimo na 1. tačku dnevnog reda – POTVRĐIVANjE MANDATA NARODNIH POSLANIKA

Dozvolite da vas podsetim na odredbe Poslovnika Narodne skupštine kojima je propisan način i postupak potvrđivanja mandata narodnih poslanika u Narodnoj skupštini (članovi 5. i 6. Poslovnika Narodne skupštine).

Narodni poslanik stiče pravo i dužnosti u Narodnoj skupštini danom potvrđivanja mandata narodnog poslanika.

Potvrđivanje mandata narodnih poslanika vrši se na osnovu uverenja o izboru za narodnog poslanika i izveštaja Republičke izborne komisije o sprovedenim izborima.

Narodna skupština na prvoj (konstitutivnoj) sednici, na predlog predsedavajućeg, većinom glasova prisutnih narodnih poslanika, obrazuje komisiju od tri člana. Komisiji predsedava najstariji član.

Komisija, na osnovu izveštaja Republičke izborne komisije, utvrđuje da li su podaci iz uverenja o izboru svakog narodnog poslanika istovetni sa podacima iz izveštaja Republičke izborne komisije i o tome podnosi izveštaj Narodnoj skupštini.

Na osnovu izveštaja komisije, predsedavajući na prvoj (konstitutivnoj) sednici Narodne skupštine konstatuje da je Republička izborna komisija podnela izveštaj o sprovedenim izborima i o tome koja su uverenja o izboru za narodne poslanike u saglasnosti sa izveštajem, čime je potvrđen mandat tim narodnim poslanicima.

Narodna skupština je konstituisana potvrđivanjem mandata dve trećine narodnih poslanika (član 101. stav 4. Ustava Republike Srbije).

Saglasno tome i obavljenim konsultacijama, predlažem da se u Komisiju za utvrđivanje saglasnosti uverenja o izboru za narodnog poslanika sa Izveštajem Republičke izborne komisije o sprovedenim izborima izaberu narodni poslanici:

1. Jana Ljubičić, sa Izborne liste ALEKSANDAR VUČIĆ – BUDUĆNOST U KOJU VERUJEMO (Srpska napredna stranka, Socijaldemokratska partija Srbije, Nova Srbija, Srpski pokret obnove, Pokret socijalista),

2. Milisav Petronijević, sa Izborne liste IVICA DAČIĆ – Socijalistička partija Srbije, Partija ujedinjenih penzionera Srbije, Jedinstvena Srbija i

3. Vesna Martinović, sa Izborne liste SA DEMOKRATSKOM STRANKOM ZA DEMOKRATSKU SRBIJU.

Napominjem da je, saglasno članu 5. stav 3. Poslovnika Narodne skupštine, potrebno da za predlog za obrazovanje Komisije glasa većina prisutnih narodnih poslanika.

Stavljam na glasanje predlog za obrazovanje Komisije za utvrđivanje saglasnosti uverenja o izboru za narodnog poslanika sa Izveštajem Republičke izborne komisije o sprovedenim izborima.

Molim narodne poslanike da pritisnu odgovarajući taster na poslaničkoj jedinici.

Zaključujem glasanje i saopštavam: za 240, protiv i uzdržanih nema, nije glasalo pet, od ukupno prisutnih 245 narodnih poslanika.

Pošto smo obrazovali Komisiju za utvrđivanje saglasnosti uverenja o izboru za narodnog poslanika sa Izveštajem Republičke izborne komisije o sprovedenim izborima, molim članove Komisije da odmah održe sednicu u sali I u parteru.

Prekidamo rad ovog dela sednice do prijema izveštaja Komisije za utvrđivanje saglasnosti uverenja o izboru za narodnog poslanika sa Izveštajem Republičke izborne komisije o sprovedenim izborima.

Sa radom ćemo nastaviti nakon pauze od 60 minuta.

(Posle pauze – 17.30)

PREDSEDAVAJUĆI (Milan Korać): Poštovane dame i gospodo narodni poslanici, nastavljamo rad povodom 1. tačke dnevnog reda – Potvrđivanje mandata narodnih poslanika.

Podsećam da ste uz saziv ove sednice primili Izveštaj Republičke izborne komisije o sprovedenim izborima za narodne poslanike Narodne skupštine. Pre početka ovog dela sednice uručen vam je Izveštaj Komisije za utvrđivanje saglasnosti uverenja o izboru za narodne poslanike sa Izveštajem Republičke izborne komisije o sprovedenim izborima.

Da li izvestilac Komisije želi reč? (Da.)

JANA LjUBIČIĆ: Verifikaciona komisija utvrdila je da je Izveštaj Republičke izborne komisije saglasan sa uverenjima svih 250 narodnih poslanika. Hvala.

PREDSEDAVAJUĆI: Hvala lepo. Saglasno članu 27. stav 5. Zakona o izboru narodnih poslanika i člana 6. Poslovnika Narodne skupštine, na osnovu Izveštaja Komisije za utvrđivanje saglasnosti uverenja o izboru za narodnog poslanika sa Izveštajem Republičke izborne komisije o sprovedenim izborima, konstatujem da je svih 250 uverenja o izboru za narodne poslanike u saglasnosti sa Izveštajem Republičke izborne komisije o sprovedenim izborima, čime je potvrđen mandat svim narodnim poslanicima.

Pošto je potvrđen mandat svim narodnim poslanicima, a Narodna skupština je, saglasno članu 101. stav 4. Ustava Republike Srbije, konstituisana potvrđivanjem mandata dve trećine narodnih poslanika, Narodna skupština je konstituisana.

Molim vas da, saglasno članu 17. Zakona o Narodnoj skupštini, pristupimo polaganju zakletve.

(Predsedavajući čita tekst zakletve, a narodni poslanici ponavljaju.)

"ZAKLINjEM SE DA ĆU DUŽNOST NARODNOG POSLANIKA OBAVLjATI PREDANO, POŠTENO, SAVESNO I VERNO USTAVU, BRANITI LjUDSKA I MANjINSKA PRAVA I GRAĐANSKE SLOBODE I PO NAJBOLjEM ZNANjU I UMEĆU SLUŽITI GRAĐANIMA SRBIJE, ISTINI I PRAVDI!"

Molim narodne poslanike da potpišu tekst zakletve i predaju ga zameniku generalnog sekretara gospodinu Radoslavu Vujoviću preko službe Protokola Narodne skupštine.

Dozvolite mi da vam poželim uspešan zajednički rad u predstojećem mandatnom periodu.

Ovim smo za danas završili rad sednice Narodne skupštine. O nastavku sednice bićete obavešteni.

Danas zakazujemo da će se ona održati 23. aprila u 10.00 časova. Ukoliko bude nekih izmena, bićete blagovremeno obavešteni. Hvala.

(Sednica je prekinuta u 17.35 časova.)